*Miklya Zsolt*

**Bibliai találósok**

Körülötted, benned,

nélküle nem tudnál élni,

mégsem kell megenned.

*(levegő)*

Fát eszik, nem kenyeret,

ha megnő, félni kell,

mikor vízzel megitatják,

akkor alszik el.

*(tűz)*

Falat kenyér, korty bor

arra emlékeztet,

Jézus kínhalála

számunkra új kezdet.

*(úrvacsora)*

Agyagmadár csőrén

kis olajláng villan,

közeléből minden

sötétség elillan.

*(mécses v. lámpás)*

Melyik lomban hallasz üzenetet?

*(templomban)*

Uralkodó koronája,

nem aranyból, ágból,

rajta vércsepp-igazgyöngyök

Krisztus homlokáról.

*(töviskorona)*

Űzi a sötétet, utol mégse éri,

de a faabrakot kéri, egyre kéri.

*(tűz)*

Türelmes, jóságos,

nem gerjed haragra,

nem fuvalkodik fel,

nem vágyik haszonra,

mégis soha el nem múlik.

Nem szorul panaszra.

*(szeretet)*

Vágyik rá a szarvas,

sivatagi vándor,

ezt issza a föld is

égi telt pohárból.

*(víz)*

Ház, melynek alapja

Krisztus békessége.

Építőkövei

maga Isten népe.

*(egyház)*